Verzasca

Dad Elvira Pünchera

Tes frar ha bittà terra sin mia rosa cotschna cun spinas gizzas che jau hai laschà crudar. Ella è sgulada engiu, la rosa, sventulond, sco la plima da la cratschla che ti avevas chattà a la riva da la Verzasca. Ti m’avevas regalà ella, la plima, tes ultim regal, cun passar sur la punt dad undas. Là m’has branclà, m’has tschertgà cun tut Tes corp, has cumenzà a rir dad aut ed has bittà da quai giagliard Tes vestgids a la riva dal flum en in mantun caotic. Jau hai envidà ina cigaretta ed hai observà il fim che sgulava en l’aria, entant che Ti es siglì en la Verzasca verda che s’ha maschadada cun la cleritad dal sulegl. “Carl, ve e siglia er ti!” has clamà e fatg segn da ma trair or e da giudair questa libertad en in maun dad undas infinitas. Ma jau hai scurlattà il chau, nudar nun era ina da la chaussas che nus pudevan metter sin ina ballantscha communabla. Jau hai observà Tai, Ti sventulavas la bratscha e siglivas enturn en il fluid da fils e cullas che sgulatschavan sco tgirallas blauas ed alvas murmurond giu vers l’ual. Jau hai fatg in pèr pass vers la vischnanca ed hai giudì la cuntrada en flur che sa svegliava ord in sien lung e profund. Cur che jau hai udì in sbratg setg dad ina dunna, hai jau guardà enavos be mirveglias. Ella sigliva enturn tut consternada: “Aiuto, c’è un uomo, ma fate presto, sta annegando…” A la riva s’aveva radunada ina fulla da var diesch persunas. Jau hai sentì sco che mia gula sa serra, mias chommas tatgavan vi dal catram chaud che rinserrava la via vers il lieu da la disgrazia, la punt veglia tar Lavertezzo, nua che ti es ì giu a la riva ed es siglì viaden.
Mez per talian, mez per tudestg sbarbuttava in vegl che s’aveva sgobà sur Tai en in fil che l’onn passà saja er ina dunna vegnida tschitschada dal turnigl vi sut in da quels crappuns mulads, senza ch’ella s’haja pudì defender e deliberar e quant sgarschaivel che quai saja stà e che er là saja in da la vischnanca siglì viaden, ma che er là saja quai stà memia tard ed il fil era cotschen e lung e nagin n’aveva remartgà che nus tutgain ensemen, che mes corp tremblava e che jau nun hai pli gì tegn e pers l’equiliber da mia vita. L’ambulanza è vegnida, ma igl era memia tard. I han cuvert Tes corp ch’els avevan mess sin ina bara, han cuvert Tes lefs blaus cun in lenziel. Insatgi m’ha manà a l’hotel, ha vulì savair Tes num, noss’adressa. Jau n’hai ditg nagut, al hai guardà tras egls da vaider sur in grond segn da dumonda vi. Ti has giudì Tia vita per mintga batterdegl. Armon, Ti has simplamain stgatschà, admoniziuns, privels ed er confruntaziuns sco sch’i na fissan betg existentas, Ta salvond cun egls che han midà purtret e colur tenor Tes agen bainplaschair, egls che han laschà sgular ils utschels senza atterrar. Tia vita era circundada da chastels en l’aria, da siemis e siemiaders, e mintgatant, be adascus ed a la zuppada hai jau engulà Tes quadrels e fabritgà vi da mes chastè, che aveva però plauns pli survesaivels, las stanzas gia drizzadas en cun mobiglia che sa cunfascheva cun mintga tun da colur. Uss è er quest chastè vegnì bumbardà, sbuvà, sepulì ed emblidà. Il schuschuri resuna en mai, in’unda gigantica furma mauns senza detta, furma ina grifla che Ta enserra, che Ta smatga e stira e ria malign. Mamma n’è betg vegnida, oz. Al mument che Tia via ha furmà la parallela da mia, ha mamma cumenzà a fabritgar in mir enturn sai cun si ina tavla da scumond cun Tes num e cun mes. Ella n’ha betg pli fatg a savair novas, er betg en quests ultims dis che la plievgia ha sutterrà mes preschent cun in urizi desastrus. Nus avevan bleras persunas che han sa participà a noss viadi, che han furmà la sulada sut noss pes, che m’èn gist er uss ina glisch a mes pass. Els èn tuts vegnids oz, tar il funeral, en quest santeri desert ed ester. Tes frar m’ha branclà e ditg: “Carl, Ti pos adina vegnir tar nus, quai sas!”

Versiun en rg, Guadench Dazzi/LR